als_Latn dik_Latn sag_Latn
Temat Kryesore
- Marrëveshja garanton të gjithë ata që punojnë në Rumani lidhur me kontributet e tyre, si dhe qytetarët rumunë që jetojnë në Shqipëri
Rumania është shteti i radhës me të cilin Shqipëria firmos marrëveshje për njohjen reciproke të pensioneve të emigrantëve që jetojnë e punojnë në dy vendet e Rajonit. Mbështetja sociale që dy shtetet i garantojnë njëri-tjetrit u bë publike gjatë konferencës së përbashkët që kryeministri i Rumanisë Viktor Ponta mbajti me homologun shqiptar Edi Rama, i cili ndodhet atje në një vizitë zyrtare. Në Rumani jetojnë rreth 5 mijë shqiptarë. Kryeministri rumun, Ponta tha se “Kemi nënshkruar marrëveshje që ka të bëjë me mbështetjen sociale, së shpejti ministrat e dy vendeve do përgatisin projektet në lidhje me implementimin e saj”.
Ndërsa kryeministri Rama u shpreh se: “Rumania është një vend mik që na lidh historia, kultura qindra e qindra studentë si dhe plot emra të njohur e familjarë. Në 18 mars të një viti më parë Ponta erdhi në Tiranë dhe folëm për rrugët e forcimit të bashkëpunimit mes nesh. Sot kam kënaqësinë të them se çka kemi folur ka filluar të kthehet në hapa konkret dhe rezultate konkrete. Firmosëm një marrëveshje të rëndësishme për mbrojtjen sociale, e cila i garanton të gjithë ata që punojnë këtu lidhur me kontributet e tyre. Po ashtu reciprokisht edhe qytetarët rumunë që jetojnë në Shqipëri”. Marrëveshja e Mbrojtjes Sociale u nënshkrua nga Ministri Veliaj për palën shqiptare dhe Ministrja e Punës, Familjes, Mbrojtjes Sociale dhe të Moshuarve, Rovana Plumb, për palën rumune.
Marrëveshje edhe në arsim dhe energji
Nga kjo konferencë kreu i qeverisë shqiptare njoftoi se një tjetër marrëveshje e rëndësishme është drejt finalizimit. Bëhet fjalë për bursa që do të kenë mundësinë të përfitojnë studentët shqiptarë që do të zgjedhin të studiojnë në fushën e IT-së në Rumani. Po ashtu Rumania dhe Shqipëria pritet të bashkëpunojnë edhe në fushën e energjisë. “Jemi në prag të finalizimit të një pjese të rëndësishme që do të sigurohet me marrëveshje mes dy ministrive të arsimit për një kuotë bursash për studentët shqiptarë që do të vijojnë të studiojnë në fushën e IT-së. Po shkojmë drejt finalizimit të një marrëveshje të parë por jo të fundit në fushën e bashkëpunimit për energjinë, për të përfituar reciprokisht nga energjia që nga burimi”- u shpreh Rama. Kryeministri Ponta tha se gjatë takimit me Ramën u bisedua për ekspertizën dhe mbështetjen që Rumania do të japë në procesin e integrimit evropian të vendit tonë.
“Rumania do vazhdojë të luajë rol të rëndësishëm në rajon. Të forcojë marrëdhëniet e mira me vendet e BE-së dhe me ato që ende nuk bëjnë pjesë në BE. Sikundër aderimi i Shqipërisë në NATO përbën hap pozitiv për forcimin e sigurisë në të gjithë rajonin. Gjithashtu edhe integrimi i vendeve të Ballkanit Perëndimor në BE do të përbëjë një mbështetje pa dyshim nga Rumania”-deklaroi shefi i qeverisë rumune. Ndërsa Rama shprehu mirënjohjen për kryeministrin Ponta që ka shfaqur gatishmërinë për të mbështetur projektin e përbashkët me BE për një rrjet ekspertësh për ministritë dhe agjencitë shqiptare që do të ndihmojnë në procesin e integrimit dhe përgatitjen e negociatave për në Bashkimin Evropian.
Ja përfitimet nga njohja e pensioneve Shqipëri-Rumani
Përfitimet nga marrëveshja e firmosur nga ministri i Mirëqenies Sociale dhe Rinisë Erjon Veliaj dhe homologia rumune kanë të bëjnë me përfitimet në të holla në rast sëmundje dhe barrëlindje, aksidente në punë e sëmundje profesionale, pensionet e pleqërisë, familjare dhe të invaliditetit dhe pagesat për vdekje nga skema e sigurimeve të detyrueshme të sigurimeve shoqërore, si dhe përfitimet në natyrë nga skema e detyrueshme e sigurimit të kujdesit shëndetësor. Gjithashtu, nga zbatimi i kësaj marrëveshjeje, për shtetasit e të dy vendeve do të merret në konsideratë bashkimi i periudhave të plotësuara në të dy vendet, në rastet e përfitimeve për sëmundje, barrëlindje, pensione të pleqërisë, të invaliditetit dhe pensionet familjare.
Pra, në rast se një shqiptar ka punuar dhe është siguruar në Shqipëri për një periudhë 14 vjeçare, por ka punuar edhe në Rumani për rreth 14 vite, nëse nuk do të kishte marrëveshje, personi nuk do të përfitonte pension në asnjërin vend, sepse legjislacioni kërkon minimalisht 15 vite sigurimi shoqëror për të përfituar pension. Me këtë marrëveshje krijohet mundësia e bashkimit të periudhave të sigurimit, pra personit i konsiderohen 28 vite pune dhe pavarësisht se ku aplikon për të marrë pension, ai plotëson kushtet për pension. Llogaritja e masës së pensionit llogaritet duke marrë në konsideratë të dy periudhat, por pagesa e pensionit do të përballohet proporcionalisht nga secili shtet. Zbatimi i marrëveshjes do të mundësojë eksportimin e përfitimeve nga Shqipëria në Rumani, kur personi qëndron apo ka vendqëndrimin në Shqipëri dhe anasjelltas. Pra, nëse personi merr pension në Shqipëri dhe shkon të jetojë në Rumani pensioni i tij do të transferohet atje dhe anasjelltas.
Gazeta 'Shekulli' iu kërkon gjithë lexuesve të saj, që mundësisht të mos përdorin sharje, fyerje denigruese ndaj dinjitetit njerëzor nëpër komente. Në vend të tyre, faktet dhe argumentet tuaja logjike mund të jenë shumë më të fuqishme pa to. Me respekt dhe falemnderit për pjesëmarrjen tuaj, mjaft të vlefshme në punën tonë!
Ftojmë lexuesit, që nëse kanë opinione mbi shkrimet e botuara te 'Shekulli' apo mbi tema të tjera të lira, mund të na kontaktojnë në adresën: komente@shekulli.com.al
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn